Vier in hof ná 2 in ‘wraakaanval’ sterfArgieffoto (Foto: Alexas_Fotos, Pixabay) Drie mans en ŉ vrou sal vandeesweek in die landdroshof in Kabokweni, noordoos van Nelspruit in Mpumalanga, verskyn op aanklag dat hulle twee “moordverdagtes” doodgebrand het. Kol. Mtsholi Bhembe, woordvoerder van die polisie, sê dat ŉ 35-jarige pastoor en sy 25-jarige broerskind in April doodgebrand het toe hul huise in Mganduzweni naby Witrivier aan die brand gesteek is. Die polisie het destyds gesê die voorval was vermoedelik ŉ wraakaanval. “Die voorval is vermoedelik weerwraak deur die gemeenskap ná die moord op twee kinders, onderskeidelik ses en sewe jaar oud, wie se liggame op 24 April in dieselfde gebied in ŉ sloot gevind is,” sê hy. “Die mans is doodgemaak nadat ŉ plaaslike sangoma hulle glo uitgewys het as die mense wat verantwoordelik is vir die twee sussies se dood.” Bhembe sê Tshepiso Mokoena (22), wat vermoedelik betrokke was by die moord op die twee sussies, asook die moord op ŉ 20-jarige vrou, Khensani Sambo, is verlede week in hegtenis geneem. “Die verdagte, wat glo familie van die twee jong meisies is, beweer hy het op die betrokke dag die twee slagoffers aan mense oorhandig, wat die sussies toe vermoor het. “Mokoena het reeds vlugtig in die hof verskyn in verband met die moord op Sambo. Hy sal Woensdag weer in dieselfde hof verskyn.” Intussen sal drie mans (tussen 35 en 47 jaar oud) en ŉ vrou (47) ook vandeesweek in die hof verskyn op aanklag dat hulle betrokke was by die moord op die pastoor en sy broerskind. Hulle staan tereg op twee aanklagte van moord en twee van brandstigting. Bhembe sê die polisie se ondersoek na die brandvoorval duur voort en nog inhegtenisnemings word verwag. Lt.genl. Mondli Zuma, provinsiale polisiekommissaris in Mpumalanga, het voorvalle van boendoegeregtigheid in die provinsie se gemeenskappe veroordeel en gesê sulke optrede kan daartoe lei dat onskuldige mense die slagoffers word van die onbeheersde woede van die gemeenskap.